贈天啟友弟
作者：張耒
朝代：宋

paragraphs: 桑弧蓬矢射四方，嬰孩立志長可忘。
莫學兒女漫弄芳，豪氣當視交河郎。
邊城入望千里長，臂韝時架角鷹蒼。
搏捷仍放韓盧狂，麕鶉日暮隨登堂。
往來絕藝精飛槍，餘勇猶足吞頑羌。
讀書誰謂穀勝臧，盛時萬鍾遠餽糧。
水輸長川陸登岡，垂弓在櫜弩在床。
蔽扞入陣牌居旁，天馬馴工披甲驤。
受降濬築修城隍，刀頭不惜千金裝。
三十六將皆鷹揚，故境可容尺地亡。
子頗自負當夙償，況復武庫踰書囊。
惟我與子舊同鄉，友生固自騰雁行。
更欲揚鞭向驌驦，豈但傳經如卜商。
不見漢時張子房，身纔六尺佐時王。
功業能依日月光，素書一卷初逢黄。
異時破賊玉書香，當使相繼來西凉。
時臣稱賀持壽觴，鴻鵠一舉橫飛翔。
光陰應須及未央，不侯可忍點鬢霜。
少年天子坐建章，寵待穰苴不顧莊。
嚴兵待時雖未忙，黠虜授首先有祥。
王師會看傅城牆，郊迎父老携壺漿。
去病當時凱樂張。